CELEX: 62016CN0286
Language: hu
Date: 2016-05-23 00:00:00
Title: C-286/16. sz. ügy: Curtea de Apel Cluj (Románia) által 2016. május 23-án benyújtott előzetes döntéshozatal iránti kérelem – SC Examitiani SRL kontra Direcția Generală Regională a Finanțelor Publice Cluj

16.8.2016   
            
            
               HU
            
            
               Az Európai Unió Hivatalos Lapja
            
            
               C 296/20
            
         Curtea de Apel Cluj (Románia) által 2016. május 23-án benyújtott előzetes döntéshozatal iránti kérelem – SC Examitiani SRL kontra Direcția Generală Regională a Finanțelor Publice Cluj
   (C-286/16. sz. ügy)
   (2016/C 296/26)
   Az eljárás nyelve: román
   
      A kérdést előterjesztő bíróság
   
   Curtea de Apel Cluj
   
      Az alapeljárás felei
   
   
      Felperes: SC Examitiani SRL
   
      Alperes: Direcția Generală Regională a Finanțelor Publice Cluj
   
      Az előzetes döntéshozatalra előterjesztett kérdések
   
   
               1)
            
            
               A lojális együttműködés elv megköveteli-e a nemzeti jognak a héa vonatkozásában alkalmazandó európai irányelvek (1) szerinti értelmezését az alapeljárás tényállásához hasonló olyan helyzetben, amelyben a megtámadott közigazgatási aktus elfogadására a csatlakozást megelőzően került sor, azonban az ezzel szembeni kifogást az adóhatóság a csatlakozást követően meghozott intézkedésével bírálta el?
            
         
               2)
            
            
               Az alapeljárás körülményeire tekintettel a jogbiztonság elvét úgy kell-e értelmezni, hogy azzal ellentétes az adóhatóságok azon gyakorlata, amely azonos ténybeli körülmények alapján a büntetőjogi eljárás lefolytatására hatáskörrel rendelkező hatóságok által levont következtetésektől eltérő következtetésekhez vezet a nemzetközi személyszállítással közvetlenül összefüggő szolgáltatások héamentességét illetően?
            
         
               3)
            
            
               A lojális együttműködés elvét úgy kell-e értelmezni, hogy azzal ellentétesek az azt előíró nemzeti jogszabályok, hogy azokra az európai jogszabályokon alapuló jogalapokra, amelyekre nem hivatkoztak valamely közigazgatási aktussal szembeni kifogás keretében, a bírósági eljárásban sem lehet hivatkozni?
            
         
      (1)  A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (HL 2006 L 347., 1. o.)